Manfred Galdes, l-eks Direttur tal-FIAU qal li minkejja li kemm il-darba huwa ġibed l-attenzjoni ta’ diversi istituzzjonijiet biex l-affarijiet jimxu sew, dak li suppost kellu jsir ma sarx. Fit-tmien snin kemm dam hu kien hemm każijiet serji ħafna, uħud minnhom ukoll, li ma ġewx żvelati fil-pubbliku. Galdes qal ukoll li darba kien hemm influwenza diretta u xi darbtejn kien hemm influwenza indiretta fuq ix-xogħol tiegħu. Qal li hu dejjem għamel xogħolu bir-reqqa u semma’ każ ta’ meta darba kien hemm Segretarja ta’ Segretarju Parlamentari li bgħatet lill-FIAU tgħidilhom li xi ħadd li kienet taf personalment kien dieħel għal interview. Galdes qal li din il-persuna ma tħallietx tidħol għat-tieni intervista. Galdes kien qed jixhed meta kompliet l-inkjesta dwar il-qtil tal-ġurnalista Daphne Caruana Galizia. Huwa qal li minn dejjem kien ċar li Malta ma bdietx timxi ma’ ċertu obbligi tal-MONEYVAL. Huwa dejjem emmen li jekk Malta ma tilħaqx l-istandards internazzjonali kien se jkun hemm riperkussjonijiet għal pajjiżna. Galdes qal li kien sar rapport li jikkonċerna tranżazzjonijiet suspettużi li kienu jikkonċernaw lil Keith Schembri u l-kumpanija Willerby, li s-sid tagħha huwa Brian Tonna ta’ Nexia BT, fejn dan allegatament bagħat is-somma ta’ €100,000 lil Keith Schembri. Rapport ieħor kien jikkonċerna suspett ta’ reati kriminali finanzjarji li jinvolvu lil Keith Schembri u lil Adrian Hillman, li huwa l-eks Direttur Maniġerjali ta’ Allied Newspapers. Galdes qal li hu kien diġa telaq mill-FIAU meta din l-informazzjoni għaddiet lill-Pulzija. Rapport ieħor kien dwar spezzjoni fis-sit tal-Bank Pilatus fl-uffiċini tagħhom. Qal li minn dejjem ħass li kien diffiċli biex l-FIAU teżerċita d-dmirijiet tagħha skont il-liġi u l-obbligi internazzjonali, dan għaliex ma kienx hemm biżżejjed riżorsi umani. Tenna li l-FIAU kellu bżonn aktar ħaddiema. Galdes qal li huwa kien irreżenja mill-FIAU f’Lulju tal-2016. Kien ilu tmien snin jaħdem bħala Direttur, pożizzjoni li ġie magħżul għaliha mill-ewwel. F’Lulju 2016 ħass li wasal iż-żmien biex jirreżenja u kellem liċ-Chairperson tal-FIAU, l-Avukat Peter Grech. Dakinhar stess qallu li jixtieq li jitkellem mas-Segretarju Permanenti dwar il-ħsieb tiegħu. Ħa din id-deċiżjoni xorta waħda minkejja li kien hemm diversi attentati biex jibqa’. Galdes kompla jitkellem dwar il-ħafna nuqqasijiet li kellha l-FIAU, li din ma kellhiex ir-riżorsi biex tħallas salarji deċenti. Nuqqasijiet oħra kienu li ma kienx hemm biżżejjed nies imexxu t-tim ta’ superviżjoni. Tenna li huwa ma riedx ikompli jaħdem jekk ma kienx se jkun effettiv fix-xogħol tiegħu. Il-Bord tal-Inkjesta magħmul mill-Imħallef Emeritus Joseph Said Pullicino, l-Imħallef Emeritu Michael Mallia u l-Imħallef Abigail Lofaro, staqsa dwar meta jidħol każ, kif Galdes jeżaminah, u wieġeb li x-xogħol huwa li wieħed jiġbor l-informazzjoni. “Tiġbor informazzjoni permezz ta’ poteri wiesgħa mogħtija mil-liġi bbażati fuq suspett. L-FIAU tmur għand banek tiġbor informazzjoni u tista’ tiġbor informazzjoni minn kull dipartiment ieħor u kull persuna. Tista’ wkoll tiġbor informazzjoni minn FIAUs madwar id-dinja”, qal ix-xhud. Kompla jgħid li jekk ikun hemm entità jew professjonista, jew xi ħaħa oħra. malli jkollhom suspett ta’ ħasil ta’ flus jew finanzjar tat-terroriżmu dawn għandhom l-obbligu jinfurmaw lill-FIAU u din taqbad ir-rapporti u teżaminahom. Tenna li l-pass li jmiss ikun li r-rapport jintbagħat għand il-Pulizija biss. Wara qal li kien hemm xi tibdil fil-liġi. Dwar it-tħaddim ta’ din l-entità, Galdes li l-FIAU tista’ tgħid biss li għandha suspett raġonevoli. Ma tistax tagħti rakkomandazzjonijiet. Rapport ma jistax jintuża bħala prova għax il-Pulizija trid tagħmel l-investigazzjonijiet tagħha. Ir-rapporti tal-FIAU kienu jgħaddu għand Police Liaison Officer. Qal li meta hu rreżenja, l-Ispettur Ian Abdilla kien acting police liaison officer u Michael Cassar kien l-aħħar liaison officer uffiċjali fi żmienu. Galdes tenna li kien hemm bord li jagħti direzzjoni lill-FIAU u jidħol f’amministrazzjoni u affarijiet strateġiċi. Saħaq ukoll li ma kienx jidħol f’affarijiet partikolari f’investigazzjonijiet. Saħaq li l-bord kien jaf li l-FIAU kienet marret tagħmel spezzjoni għand Pilatus Bank, u li kien ġie nfurmat b’kollox. Ma jaħsibx pero li l-bord kien jingħata r-rapport imma kien jingħata findings tal-on-site visit. Jgħid li meta hu kien Direttur tal-FIAU, darba kien hemm kollezzjoni ta’ informazzjoni li ta dirett lill-Kummissarju tal-Pulizija Michael Cassar. Dan kien f’April 2016. F’mument minhom Galdes talab biex jixhed wara bibien magħluqa dwar ċertu proċessi tal-FIAU. Spjega wkoll li f’każ minnhom kien bagħat ittra ta’ madwar ħames paġni bi spjegazzjoni dwar il-każ. Ma jiftakarx jekk niżżilx fl-ittra li l-FIAU kellha suspett raġonevoli. Jgħid li l-informazzjoni ngħatat lill-Pulizija biex ikun hemm investigazzjoni. Qal li l-proċedura normali ma ġietx użata minħabba min kien involut fil-każ. Ħassew ukoll li jkun tajjeb li kieku l-Pulizija tkun taf b’dik l-informazzjoni dak il-ħin stess. Ħassew li kieku imxew mal-proċedura tas-soltu kien se jintilef il-ħin. Mistoqsi minn l-Avukat Jason Azzopardi, li flimkien mal-Avukati Therese Comodini Cachia u Andrew Borg Cardona qegħdin jirrappreċentaw lill-familjari ta’ Caruana Galizia, Galdes qal li kien sab l-appoġġ tal-Ministru tal-Finanzi, iżda l-problema ta’ nuqqas ta’ ħaddiema ssoktat. Qal li l-FIAU kienet tattira ħaddiema ġodda, iżda dawn kienu jitilqu malajr biex jimpjegaw ruħhom f’impiegi li jħallsu aktar, li jinkludu wkoll jobs mal- MFSA. Galdes qal li s-Segretarju Permanenti kien jaqbel miegħu li s-salarji kellhom jitjiebu, u dan kien tkellem mal-Ministru. Madankollu wara l-proċess iġġammja, u li darba kien sema’ uffiċjal tal-Gvern – li jaħdem fl-iuffioċċju ral-Prim Ministru jagħti ordni, billi qal “waqqfu kollox”. Galdes tenna li ma jistax ikun ċert mija fil-mija li r-rapporti ma kienux qegħdin jiġu nvestigati minħabba xi persuni li kienu qegħdin jissemmew, “madankollu ħassejt li kien se jkun hemm xi ordnijiet biex jiġu ffriżati l-affarijiet hekk kif aħna mexxejna bir-rapporti”. Snin għaddew, u xejn ma ġara. Galdes tkellem ukoll dwar okkażjoni fl-2016 meta huwa għadda nformazzjoni diretta lill-Kummissarju Michael Cassar. Qal li huwa għamel hekk għax beża li l-informazzjoni tista’ tkun ‘leaked’ u li peress li huwa ma kien jafda lil ħadd, lanqas messaġġier. Mistoqsi għal darba oħra fuq l-ispezzjonijiet li sar fuq il-bank Pilatus, Galdes qal li huwa kien iltaqa’ ma’ Ali Sadr Hasheminejad, iċ-Chairman tal-bank qabel ma telaq mill-FIAU. Qal li huwa kien l-ewwel persuna li sfida dak kollu li nstab, fejn huwa dejjem waħħal fil-ħaddiema talli allegatament ma kienux qegħdin jgħaddu l-informazzjoni korretta. Tenna li l-Ispetturi kienu jgħidulu li ma kienux qegħdin jingħataw informazzjoni meħtieġa biex jikkonduċu ‘due diligence’ u jsiru l-verifiki kif suppost, u dan minn naħa tal-uiffiċjali tal-Pilatus Bank. Il-persuni nkarigata minn din l-informazzjoni dejjem qalet li ma kellhomx l-informazzjoni li kienet qed tintalgħab. Galdes qal li Pilatus ma kienx l-unika bank b’nuqqasijiet serji. Jgħid li fil-Bank Pilatus kien hemm problemi b’informazzjoni dwar minn fejn kienu qed jiġu l-flus. Wara li dan jixhed madwar siegħa u nofs il-każ kompla jinstema’ bil-magħluq.